Մեդիա մոնիտորինգ

**Մեդիա մոնիտորինգը** այն գործունեությունն է, որը վերաբերում է տպագիր, առցանց և հեռարձակվող մեդիայի արտադրանքի հետևողականությանը։ Այն հիմնված է մեդիայի տարբեր հարթակների վերլուծության վրա՝ նպատակ ունենալով հայտնաբերել այն միտումները, որոնք կարող են օգտագործվել տարբեր պատճառներով, օրինակ՝ քաղաքական, առևտրային և գիտական նպատակներով։ 

Այն կարող է իրականացվել համակարգված կերպով՝ համեմատելով մեդիայում ներկայացված պարունակությունը արտաքին աղբյուրների հետ՝ փաստերի ստուգման փորձի շրջանակներում, կամ ավելի ոչ պաշտոնական կամ ոչ ժամանակատար ձևով՝ անկախ խմբերի և մեդիա քննադատների կողմից, որոնք նպատակ ունեն գնահատել մեդիայում առկա տեղեկատվության որակը, հատկապես մամուլի ազատության հետ կապված, և կենտրոնանալ մեդիա կազմակերպություններին պատասխանատվության ենթարկելու գաղափարի վրա։ Ընդհանուր առմամբ, մեդիա մոնիտորինգը կենտրոնանում է այնպիսի ըմբռնումների ստեղծման վրա՝ պարզելու տարբեր ոլորտներում՝ ինչ է իրականում տեղի ունենում, միաժամանակ պահպանելով հավասարակշռությունը՝ որոշ գործոններ չափից ավելի շատ չվերլուծելու համար։

## Բիզնեսում
Բիզնեսում մեդիա մոնիտորինգը սովորաբար իրականացվում է կազմակերպության ներսում կամ մեդիա մոնիտորինգի ծառայություններ մատուցող կազմակերպությունների կողմից, որոնք կարող են նման ծառայություններ տրամադրել բաժանորդագրության հիմունքներով։ 

Մեդիա մոնիտորինգի հաստատությունները սովորաբար տրամադրում են հետևյալ ծառայությունները՝ ռադիոյի և հեռուստատեսության հաղորդումների համակարգված գրանցում, սոցիալական ցանցերի, վեբ-հեռուստատեսության մոնիտորինգ, տպագիր մեդիայի նյութերի և տվյալների հավաքագրում առցանց տեղեկատվական աղբյուրներից։ Հավաքված նյութը սովորաբար ներառում է ցանկացած մեդիա արտադրանք, որը անդրադառնում է հաճախորդին, նրա գործունեությանը կամ նրա սահմանած հետաքրքրությունների թեմաներին։ Առցանց սպառողական աղբյուրների, ինչպիսիք են՝ բլոգները, վեբ-ֆորումները և սոցիալական ցանցերը, առավել հայտնի են հատկապես որպես բազ մոնիտորինգ, որը տեղեկացնում է ընկերությանը, թե ինչպես են օգտատերերը ընկալում նրա ծառայությունը կամ արտադրանքը։

Մեդիա մոնիտորինգի մեծ մասը իրականցվում է մասնավոր հասարակության հետ կապերի գործակալությունների կամ կազմակերպությունների ներսում գործող հասարակայնության հետ կապերի բաժնի կողմից (PR)։ PR մասնագետները հետևում են, թե քանի անգամ է ընկերությունը հիշատակվել տարբեր հարթակներում՝ ներառյալ ամսագրերը, թերթերը, բլոգները և սոցիալական մեդիան։ Այս գրառումները կոչվում են կլիպինգներ (clippings) և հավաքագրվում են ամսական հաշվետվությունների մեջ PR ընկերության կողմից, ապա ներկայացվում հաճախորդին՝ տվյալ հարթակների տարածումը և դիտումների/հասանելիության տվյալների հետ համատեղ։ Հարթակների տարածումը ցույց է տալիս, թե քանի բաժանորդ կամ դիտող ունի տվյալ հարթակը, իսկ դիտումները հաշվարկվում են միայն տպագիր մեդիայի համար, քանի որ ենթադրվում է, որ տպագիր նյութերը տարածվում են սկզբնական բաժանորդներից դուրս։ Այս ցուցանիշները հաշվարկվում են՝ հաճախորդին մոտավոր ցույց տալու համար, թե քանի մարդ է հասել իրենց հաղորդագրությանը։

## Սոցիալական գիտություններում
Մեդիա մոնիտորինգը հաճախ կիրառվում է սոցիալական գիտնականների կողմից՝ ուսումնասիրելու համար, թե ինչպես է որևէ երևույթ ներկայացվում աշխարհի տարբեր մեդիա հարթակներում։ Նրանք հաճախ փորձում են հայտնաբերել ընդհանուր կողմնակալություններն այն բանում, թե ինչպես է մի իրադարձություն ներկայացվում մեդիայի տարբեր տեսակներում։ Համակարգչային գիտնականների կողմից լայնամասշտաբ մոնիտորինգի տեխնիկաների կիրառումը հնարավորություն է տալիս ուսումնասիրելու մեդիա համակարգի տարբեր կողմերը, ինչպիսիք են մեդիա միջավայրի վիզուալիզացիան, ինչպես նաև նորությունների բովանդակության սուբյեկտիվ և օբյեկտիվ վերլուծությունը։ 

2021 թվականին, մեդիա մոնիտորինգը արդյունավետություն գրանցեց COVID-19-ի պատվաստման գործընթացում, քանի որ այն հնարավորություն տվեց սոցիալական գիտնականներին վերլուծել բնակչության շրջանում պատվաստանյութերի վերաբերյալ տիրող տրամադրությունները։ Նրանք հավաքեցին տեղեկատվություն համացանցի տարբեր աղբյուրներից՝ ներառյալ հոդվածներն ու սոցիալական մեդիայի հրապարակումները, որոնք վերաբերում էին պատվաստանյութերին, ինչը օգնեց ֆիքսել և համախմբել մարդականց բազմազան ու բարդ կարծիքները պատվաստումների մասին։ Սոցիալական մեդիայի փոխգործակցությունը՝ ինչպիսիք են հավանումները, մեկնաբանությունները, և վերաթվիթները, նույնպես նպաստեց հետազոտությանը, քանի որ դրանք օգնում էին ցույց տալ, թե արդյոք տվյալ հրապարակումը համընկնում է լայն հասարակության կարծիքի հետ։

## Տեխնոլոգիաներում
Մեդիա մոնիտորինգը գործնականում իրականացվում է տեխնոլոգիաների համագործակցությամբ՝ ներառյալ ձայնային և վիդեո ձայնագրումը, բարձր արագությամբ տեքստային սկաներները և տեքստի ճանաչման ծրագրերը, ինչպես նաև մարդկային ընթերցողներն ու վերլուծաբանները։ Գործընթացի ավտոմատացումը խիստ ցանկալի է և կարող է մասնակիորեն իրականացվել տվյալների մայնինգի և մեքենայական ուսուցման մեթոդների կիրառման միջոցով։ Այս տվյալները հավաքագրում և ինդեքսավորում են տվյալների տարբեր տեսակի առցանց մեդիա հարթակներից, ինչպիսիք են Twitter-ը, Instagram-ը և Reddit-ը, ինչը հնարավորություն է տալիս օգտատիրոջը ավելի պարզ, հարմար և արագ եղանակով որոնել կոնկրետ տվյալներ՝ օրինակ բրենդներ, հիշատակումներ և կարծիքներ։

## Ծանոթագրություններ

Կատեգորիա:Լրատվական գործակալություններ
Կատեգորիա:Լրատվական կայքեր
Կատեգորիա:Լրատվամիջոցներ
Կատեգորիա:Լրատվամիջոցներ ըստ դարի
Կատեգորիա:Մեդիագիտություն
Կատեգորիա:Մեդիագործիչներ
Կատեգորիա:Սոցիալական մեդիա
Կատեգորիա:Սոցիալական տեղեկության մշակում